ธปท.เผยทุนสำรองประเทศลดเหตุเงินบาทอ่อน
ธปท.เผยทุนสำรองประเทศลด 1,300 ล้านเหรียญสหรัฐ ลงมาอยู่ที่ระดับ 1.557 แสนล้านเหรียญสหรัฐ
2 ต.ค. 2558

ธปท.เผยทุนสำรองประเทศลด 1,300 ล้านเหรียญสหรัฐ ลงมาอยู่ที่ระดับ 1.557 แสนล้านเหรียญสหรัฐ 
ธนาคารแห่งประเทศ (ธปท.) รายงานฐานะเงินทุนสำรองระหว่างประเทศ ล่าสุด ณ วันที่25 ก.ย. 58 ว่า ทุนสำรองประเทศลดลง 1,300 ล้านเหรียญสหรัฐ หรือลดลงประมาณ 4.7 หมื่นล้านบาท หากคิดอัตราแลกเปลี่ยนเงินบาทวันนี้ ที่เปิดตลาดที่ระดับ 36.50 บาท/เหรียญสหรัฐ จากสัปดาห์ก่อนหน้าอยู่ที่ระดับ 1.570 แสนล้านเหรียญสหรัฐ หรือ ประมาณ 5.607 ล้านล้านบาท ลดลงเหลือ 1.557 แสนล้านเหรียญสหรัฐ หรือ ประมาณ 5.642 ล้านล้านบาท
ด้านฐานะซื้อเงินตราต่างประเทศล่วงหน้าสุทธิ (Forward) อยู่ที่ระดับ 1.32 หมื่นล้านเหรียญสหรัฐ ลดลง 400 ล้านเหรียญสหรัฐ จากสัปดาห์ก่อนหน้าที่ 1.36 หมื่นล้านเหรียญสหรัฐ ส่งผลให้ทุนสำรองระหว่างประเทศสุทธิในปัจจุบันอยู่ที่ระดับ 1.689 แสนล้านเหรียญสหรัฐ
นักค้าเงินธนาคารพาณิชย์ ระบุว่า ทุนสำรองประเทศของไทยลดลงในช่วงนี้ สาเหตุหลักๆ น่าจะมาจากการตีมูลค่าจากเงินบาทไปอยู่ในรูปเงินเหรียญลดลงค่อนข้างมาก เนื่องจากเงินบาทอ่อนค่าต่อเนื่อง จากต้นปีถึงปัจจุบันเงินบาทอ่อนค่าไปแล้วกว่า 10% บวกกับเริ่มมีนักลงทุนต่างชาติขายหุ้นและพันธบัตรออกจากไทยบ้างแล้ว โดยธปท.เองก็ออกมายอมรับว่าตั้งแต่ต้นปีมาถึงปัจจุบันเงินทุนต่างชาติไหลออกไปแล้วประมาณ 5,900 ล้านเหรียญสหรัฐ ขณะที่เงินเหรียญสหรัฐแข็งค่าขึ้นต่อตามข้อมูลเศรษฐกิจสหรัฐที่ออกมาดี
สำหรับฐานเงินหรือเงินสดหมุนเวียนในมือภาคเอกชนบวกเงินฝากของสถาบันการเงินที่ธปท.ในปัจจุบันอยู่ที่ระดับ 1.523 ล้านล้านบาท เพิ่มขึ้นเล็กน้อย จากสัปดาห์ก่อนหน้าที่ 1.449 ล้านล้านบาท โดยสภาพคล่องยังอยู่ในระดับเพียงพอต่อความต้องการในระบบ